
Anexa nr. 33 la HCLMT nr. ___ / __.__.2026

 Codul de etică al evaluatorului
Programul prioritar de finanțare nerambursabilă cu caractere multianual Școli Creative, derulat de Centrul de Proiecte în parteneriat cu Administrația pentru Sănătate și Educație a Municipiului Timișoara în perioada 2026-2027



Subsemnatul / Subsemnata _________________________, domiciliat(ă) în __________(adresa completă din CI)__________, legitimat/ă cu _____ seria _____ nr. __________,  eliberată de __________, la data de __________, CNP __________, în calitate de evaluator în cadrul comisiei/comisiilor de selecţie a proiectelor culturale înscrise în cadrul programului de finanțare nerambursabilă cu caracter multianual Școli Creative , derulat de Centrul de Proiecte al Municipiului Timișoara în perioada 2026-2027, iau la cunoștință și mă oblig să respect prevederile prezentului Cod de etică în desfășurarea activității de evaluare.

CAPITOLUL I – DISPOZIȚII GENERALE
Art. 1 – Obiect
Prezentul Cod stabilește normele etice și profesionale aplicabile evaluatorilor desemnați în cadrul apelurilor de finanțare gestionate de Centrul de Proiecte al Municipiului Timișoara.
Art. 2 – Domeniu de aplicare
Codul este obligatoriu pentru toți evaluatorii interni și externi implicați în procesul de evaluare, selecție și formulare a punctajelor.

CAPITOLUL II – PRINCIPII FUNDAMENTALE
Art. 3 – Legalitate
Evaluatorii acționează în strictă conformitate cu legislația aplicabilă și cu documentația apelului.
Art. 4 – Independență și imparțialitate
(1) Evaluatorii acționează independent față de autoritatea finanțatoare, solicitanți și terți.
(2) Evaluarea se realizează exclusiv pe baza criteriilor publicate.
(3) Este interzisă orice influență externă asupra deciziei profesionale.
Art. 5 – Dreptul la bună administrare
(1) Evaluarea este imparțială, echitabilă și realizată într-un termen rezonabil.
(2) Fiecare punctaj este motivat clar și verificabil.
Art. 6 – Proporționalitate
Depunctările și observațiile sunt proporționale cu impactul real al deficiențelor identificate.
Art. 7 – Transparență și trasabilitate
Procesul de evaluare trebuie să fie documentat, justificat și auditabil.
Art. 8 – Buna gestiune financiară
Evaluatorii analizează proiectele prin prisma economicității, eficienței și eficacității utilizării fondurilor publice.

CAPITOLUL III – NEDISCRIMINARE ȘI EGALITATE DE ȘANSE
Art. 9 – Nediscriminare
(1) Se asigură tratament egal tuturor solicitanților.
(2) Este interzisă orice formă de discriminare directă sau indirectă pe criterii de sex, gen, identitate de gen, orientare sexuală, rasă, origine etnică, cetățenie, limbă, religie, apartenență la minorități, dizabilitate, vârstă, statut social sau orice alt criteriu protejat de lege. Evaluatorii evită formulări sau aprecieri care pot reflecta prejudecăți sau stereotipuri.
Art. 10 – Egalitate de șanse și acces echitabil
(1) Evaluarea nu poate fi influențată de notorietatea, dimensiunea sau relațiile instituționale ale solicitantului, iar experiența anterioară și capacitatea organizațională pot fi avute în vedere exclusiv în măsura în care constituie criterii de evaluare prevăzute expres în documentația apelului și sunt analizate strict pe baza documentelor depuse.
(2) Evaluarea se bazează pe relevanță, impact și calitate.
(3) Organizațiile emergente sau independente beneficiază de evaluare echitabilă.
Art. 11 – Neutralitate față de conținut
(1) Evaluatorii nu pot depuncta un proiect din cauza dezacordului personal față de tematica
artistică, religioasă, socială sau conceptuală, dacă aceasta respectă legea.
(2) Evaluarea valorii culturale trebuie să fie fundamentată pe criterii profesionale, nu pe preferințe estetice individuale.

CAPITOLUL IV – INTEGRITATE ȘI CONFLICT DE INTERESE
Art. 12 – Conflict de interese
(1) Conflictul de interese include orice situație în care imparțialitatea evaluatorului este afectată de interese personale directe sau indirecte.
(2) Evaluatorii semnează declarație de imparțialitate și confidențialitate.
(3) În caz de conflict real, potențial sau aparent, evaluatorul se retrage imediat.
Art. 13 – Separarea rolurilor
(1) Evaluatorilor le este interzis să ofere consultanță în cadrul apelului în care au fost desemnați, să participe ulterior la implementarea proiectelor evaluate sau să utilizeze informațiile obținute în procesul de evaluare în interes propriu ori în beneficiul unor terți.
Art. 14 – Integritate
(1) Este interzisă acceptarea de beneficii sau favoruri.
(2) Orice tentativă de influențare este raportată.
(3) Se protejează interesele financiare publice.

CAPITOLUL V – CONFIDENȚIALITATE ȘI PROTECȚIA DATELOR
Art. 15 – Confidențialitate
Documentele analizate sunt confidențiale, iar obligația subzistă și după încheierea mandatului.
Art. 16 – Protecția datelor
Datele cu caracter personal sunt prelucrate exclusiv în scopul evaluării și cu respectarea normelor aplicabile.

CAPITOLUL VI – PROFESIONALISM ȘI RĂSPUNDERE
Art. 17 – Diligență profesională
(1) Evaluatorii au obligația de a analiza integral documentația depusă, de a respecta termenele stabilite, de a formula observații clare și fundamentate în raport cu criteriile de evaluare și de a evita orice evaluare superficială sau incompletă.
Art. 18 – Conduită în ședințele de mediere ale rezultatelor
(1) În cadrul ședințelor de deliberare privind punctajele acordate, evaluatorii își pot exprima argumentat punctul de vedere cu privire la aspectele evaluate și la punctajele acordate.
(2) Dezbaterile profesionale se desfășoară într-un climat de respect și imparțialitate, fiind interzisă orice formă de presiune, influențare nejustificată sau constrângere asupra celorlalți evaluatori.
Art. 19 – Loialitate instituțională
Evaluatorii respectă cadrul procedural și evită exprimări publice care pot afecta credibilitatea procesului de evaluare.
Art. 20 – Răspundere
· Evaluatorii își asumă responsabilitatea pentru concluziile și punctajele acordate.
· Încălcarea prezentului Cod poate determina, după caz, excluderea din procedura de evaluare, încetarea contractului și angajarea răspunderii potrivit legislației aplicabile.
Art. 21 – Anexe
(1) La prezentul Cod se anexează Anexa 11.1 – Detalierea criteriilor de evaluare și selecție.
(2) Anexa 11.1 face parte integrantă din prezentul Cod și stabilește cadrul metodologic pentru aplicarea unitară și coerentă a criteriilor de evaluare prevăzute în documentația apelului.
(3) Evaluatorii au obligația de a aplica criteriile de evaluare în conformitate cu prevederile anexei menționate la alin. (1).


CAPITOLUL VII - DISPOZIȚII FINALE
Art. 21 – Intrare în vigoare
Prezentul Cod se aprobă prin Decizie a Directorului Centrului de Proiecte al Municipiului Timișoara și intră în vigoare la data emiterii acesteia, aplicându-se tuturor procedurilor de evaluare desfășurate ulterior.
Art. 22 – Temei juridic
Prezentul Cod este adoptat în baza:
· Ordonanța Guvernului nr. 51/1998 privind îmbunătățirea sistemului de finanțare a programelor, proiectelor și acțiunilor culturale;
· Legea nr. 98/2016 privind achizițiile publice (principii de transparență și tratament egal);
· Ordonanța de Urgență nr. 57/2019 privind Codul administrativ (principii de legalitate, imparțialitate și integritate);
· Tratatul privind Uniunea Europeană;
· Tratatul privind funcționarea Uniunii Europene;
· Carta drepturilor fundamentale a Uniunii Europene;
· Regulamentul (UE, Euratom) 2018/1046;
· Regulamentul (UE) 2016/679;
· Directiva 2000/43/CE;
· Directiva 2000/78/CE;
· Directiva 2006/54/CE.



Data: _________

Semnătura: _________

